钦定古今图书集成/明伦汇编/氏族典/第026卷 > 《王应麟姓氏急就篇》 > 洪适
## 钦定古今图书集成/明伦汇编/氏族典/第026卷 > 《王应麟姓氏急就篇》 > 洪适

按《宋史洪皓传》，“适字景伯，皓长子也。幼敏悟，日诵三
千言。皓使朔方，适年甫十三，能任家事。以皓出使恩，
补修职郎。绍兴十二年，中博学宏词科，除敕令所删
定官，改秘书省正字。甫数月，皓归忤秦桧，出知饶州，
适亦出为台州通判。垂满，皓谪英州，适复论罢，往来
岭南，省侍者九载。桧死，皓还，道卒。服阕，起知荆门军，
改知徽州，寻提举江东路常平茶盐，升尚书户部郎
中，总领淮东军马钱粮。孝宗即位，海州解围，符离用
兵，馈饷繁伙，适究心调度，供亿无阙。”迁司农少卿。隆
兴二年二月，召贰太常，兼权直学士院，除中书舍人。
时金人再犯淮，羽檄沓至，书诏填委，咨访畴答，率称
上旨，自此有大用意。金既寻盟，首为贺生辰使。乾道
元年五月，迁翰林学士，仍兼中书舍人。六月，除端明
殿学士、签书枢密院事。上谕参政钱端礼、虞允文曰：
“三省事与洪适商量。”东西府始同班奏事。八月，拜参
知政事。十二月，拜尚书右仆射、同中书门下平章事
兼枢密使。未几，春霖、适引咎乞退。三月，除观文殿学
士、提举江州太平兴国宫，寻起知绍兴府、浙东安抚
使，再奉祠。淳熙十一年薨，年六十八。谥“文惠。”子九人：
槻、柲、槢、樇、樌、桴、楹、槺、梠。